Tror Start må vinne syv av ti kamper
– Omgivelsene har gitt opp. Media ga oss opp i mars. Internt hos oss handler det om en ting: At vi er nullstilt til hver trening og utvikler oss. Så får vi telle opp i november, sier Steinar Pedersen etter et sterkt bortepoeng på en av Norges vanskeligste bortebaner.Han har ikke gitt opp, men innser at Start trolig må vinne noe sånt som syv av de ti siste kampene – som gir 21 poeng – for å krabbe opp på 29 poeng til slutt. Det kan være nok for å unngå direkte nedrykk. – Det er vanskelig å si hvor mange poeng man må ha. Kanskje 28, 29 eller 30 for å klare kvalik. Det er mange lag involvert i bunnstriden, sier trener Steinar Pedersen til VG. – Da må dere kanskje vinne syv av de ti siste kampene, da? – Ja, det er en formidabel oppgave, det. – Er det «mission impossible»? – I fotball er det ingenting som er mission impossible. Vi kommer inn i tre kamper nå som blir veldig viktig med Sogndal, Bodø/Glimt og Aalesund på rappen. Vi får se hvordan det går i de tre kampene, så får vi snakkes etter det, svarer Start-treneren. Les også: Klopp kritisk til seg selv etter syvmålsdrama4. juli 2015 var sist Kristiansand-laget vant en kamp i Tippeligaen. Men etter å ha hentet inn Dennis Agyare Antwi, Dulee Johnson og Jibril Bojang i sommer har i det minste trener Steinar Pedersen fått et lag med mer pondus enn det mannskapet han hadde i første halvdel av sesongen. På en av Tippeligaens vanskeligste bortearenaer, Marienlyst stadion, kjempet Start seg til et velfortjent poeng. Les også: Molde-spøkelset gir seg ikke for Aalesund Marcus Pedersen sendte Strømsgodset i ledelsen etter 27 minutter, etter at Dulee Johnson hadde felt Mounir Hamoud, men hjemmelaget skapte uvanlig lite på eget gress. I andre omgang var faktisk Start det beste laget. Den tidligere Jerv-spissen Dennis Agyare Antwi, som burde ha headet gultrøyene i ledelsen på kampens første sjanse etter 18 minutter, fikk to store muligheter uten å få ballen i mål. Men fem minutter før slutt fant han innbytter Lars-Jørgen Salvesen som fortjent satte inn 1-1. – Jeg synes vi dominerte i andre omgang. Vi skal ta med oss den positive opplevelsen, sier keeper Håkon Opdal.Poengmessig hjelper det imidlertid ikke all verden. Med 11 poeng opp til Aalesund på kvalifiseringsplass ser det mildt sagt vanskelig ut. – Den første seieren skal komme mot Sogndal neste helg, lover Steinar Pedersen. – Hvis vi vinner syv av ti kamper, så kan det holde, tror Håkon Opdal. – Er sjansen for det like stor som å vinne Lotto? – Nei, det er det ikke. – Som å få 12 rette i tipping, da? – Ja, det er det. Men det skjer jo hele tiden. Det som gir oss troen er at vi sjelden blir utspilt av noe lag. Vi spiller jevnt både mot Rosenborg og Aalesund. Det henger ikke helt sammen. Men hvis vi får litt flyt, nå som vi har fått inn spillere med litt egenskaper vi har manglet, så kan det løsne, svarer Opdal. Ikke det at det er veldig sannsynlig, men med ni poeng på de tre neste kampene mot Sogndal, Bodø/Glimt og Aalesund kan håpet virkelig bli tent i Kristiansand. PS! Flamur Kastrati kunne avgjort i sluttminuttene for Strømsgodset. Først gikk innbytteren i bakken innenfor 16-meteren og fikk det som fra VGs posisjon så ut til å være et korrekt idømt gult kort for filming. Minuttet senere skjøt han over. Les også: Fransk avis: Ødegaard klar for Renne
(Strømsgodset – Start 1-1) Start ga Strømsgodset real motstand, men nå står sørlendingene overfor et oppdrag som minner om «mission impossible».